Komisijos reglamentas (EEB) Nr. 1631/2000
2000 m. liepos 25 d.
iš dalies keičiantis Reglamentą (EEB) Nr. 2077/85, nustatantį išsamias konservuotų ananasų gamybai teikiamos paramos sistemos taikymo taisykles, ir 2000-2001 prekybos metams nustatantis paramą konservuotų ananasų gamybai bei minimalią kainą, kuri turi būti mokama ananasų gamintojai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. kovo 14 d. Tarybos reglamentą (EEB) Nr. 525/77, nustatantį konservuotų ananasų gamybai teikiamos paramos sistemą [1], su paskutiniais pakeitimais, padarytais Reglamentu (EEB) Nr. 1699/85 [2], ypač į jo 8 straipsnį,
kadangi:
(1) 1985 m. liepos 25 d. Komisijos reglamente (EEB) Nr. 2077/85 [3] su paskutiniais pakeitimais, padarytais Reglamentu (EEB) Nr. 2033/91 [4], nustatytos išsamios Reglamentu (EB) Nr. 525/77 nustatytos paramos sistemos taikymo taisyklės, visų pirma produktai, kuriems gali būti taikoma parama.
(2) Bendrijos ananasų sektorius gamina ne tik konservuotus sveikus ananasus ir ananasų gabaliukus, bet ir traiškytus ananasus (smulkius vaisių gabalėlius arba skiauteles), gaunamus spaudžiant vaisius ir pateikiamus juos visai sutrynus. Todėl paramos suteikimo reikalavimus atitinkančius produktus reikėtų apibrėžti tiksliau, o Reglamentą (EEB) Nr. 2077/85 dėl šios priežasties iš dalies pakeisti.
(3) Komisijos reglamentas (EEB) Nr. 1558/91 [5], į kurį Reglamento (EEB) Nr. 2077/85 1 straipsnio 2 dalyje daroma nuoroda, panaikintas ir pakeistas 1997 m. kovo 19 d. Komisijos reglamentu (EB) Nr. 504/97, nustatančiu išsamias Tarybos reglamento (EB) Nr. 2201/96 taikymo taisykles dėl paramos sistemos iš vaisių ir daržovių perdirbamų produktų gamybai [6], su paskutiniais pakeitimais, padarytais Reglamentu (EB) Nr. 1607/1999 [7]. Todėl pirmiau minėtame straipsnyje turėtų būti nustatytos atitinkamos Reglamento (EB) Nr. 504/97 nuorodos.
(4) Remiantis Reglamento (EEB) Nr. 525/77 4 ir 5 straipsniais, turėtų būti nustatyta konservuotų ananasų minimali kaina ir gamybos parama 2000-2001 prekybos metams, nurodant atskirai pagal Reglamento (EEB) Nr. 2077/85 1 straipsnyje apibūdintų abiejų rūšių produktus.
(5) Vaisių ir daržovių gaminių verslo vadybos komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2077/85 1 straipsnis pakeičiamas taip:
"1 straipsnis
1. Taikant Reglamente (EEB) Nr. 525/77 numatytą paramos gamybai sistemą, "konservuoti ananasai" - tai ananasai arba jų gabalėliai, be žievės ir šerdies, termiškai apdoroti, sudėti į sandarias dėžutes ir iki viršaus užpilti cukraus sirupu ir (arba) natūraliomis vaisių sultimis, klasifikuojami KN ex20082051, ex20082059, ex20082071, ex20082079, ex20082091 bei ex20082099 subpozicijose ir
a) pateikiami sveiki arba gabalėliais, kurių neto masė be skysčio sudaro ne mažiau kaip 58 % dėžutės neto masės, arba
b) pateikiami visiškai sutrintais smulkiais gabalėliais arba skiautelėmis, kurių neto masė be skysčio sudaro ne mažiau kaip 73 % dėžutės neto masės.
2. Šiai paramos gamybai sistemai taikomi Reglamento (EB) Nr. 504/97 1 straipsnio 2 dalies o ir p punktai, 3, 4 straipsniai, 7 straipsnio 1, 2 ir 4 dalys, 8, 9 ir 10 straipsniai, 11 straipsnio 1 dalis, 14, 15 straipsniai ir 16 straipsnio 2-7 dalys."
2 straipsnis
2000-2001 prekybos metams:
a) Reglamento (EEB) Nr. 525/77 4 straipsnyje nurodyta minimali ananasų gamintojui už ananasus mokėtina kaina yra 41,413 euro už 100 kg grynos gamintojo pagamintos masės;
b) to reglamento 5 straipsnyje minėta gamybos parama konservuotiems ananasams yra 111,925 eurų už 100 kg neto masės už Reglamento (EEB) Nr. 2077/85 1 straipsnio 1 dalies a punkte nurodytus produktus ir 240,067 eurų už 100 kg neto masės - už to reglamento 1 straipsnio 1 dalies b punkte nurodytus produktus.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2000 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 25 d.